text:
Ҡариҙел районында бизнесты микрофинанслау офисы асылды
Көн элгәре Ҡариҙел ауылында мөһим ваҡиға булды: бында «Башҡортостан Республикаһы микрофинанслау үҙәге» коммерцияға ҡарамаған автономиялы ойошмаһының офисы асылды.
Офисты асыу тантанаһында БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев ҡатнашты, ул Ҡариҙел районы эшҡыуарҙарын был мөһим ваҡиға менән ҡотланы.
— Эшҡыуарҙарға административ ҡаршылыҡтарҙы еңеп сығырға ярҙам итеү, уларға үҫешеү өсөн уңайлы шарттар булдырыу – беҙҙең төп маҡсат. «Башҡортостан Республикаһы микрофинанслау үҙәге»нең офисы асылғас, бәләкәй бизнес субъекттарына микрокредиттар алыу еңелләшәсәк, сөнки Өфөгә барырға кәрәкмәйәсәк. Был үҙ сиратында Ҡариҙел районында ғына түгел, ә ғөмүмән республиканың төньяҡ-көнсығыш территорияһында бәләкәй һәм урта бизнесты үҫтерергә булышлыҡ итәсәк, — тине Руслан Кинйәкәев.
Иҫегеҙгә төшөрәбеҙ, офис ағымдағы йылдың август айында Ҡариҙел районы хакимиәте менән БР микрофинанслау үҙәге араһында бәләкәй эшҡыуарлыҡты үҫтереү һәм яҡлау өлкәһендә төҙөлгән хеҙмәттәшлек һәм үҙ-ара килешеп эш итеү тураһында ике яҡлы килешеү нигеҙендә асылды.
Ҡариҙел районы хакимиәте башлығы Илдар Мусин районда эшҡыуарлыҡ әүҙемлегенең ярайһы уҡ юғары кимәлдә булыуын билдәләне. Бөгөнгө көндә муниципаль берәмектә 638 бәләкәй предприятие бар.
— Яңы офиста бәләкәй эшҡыуарлыҡ субъекттарына бушлай консультациялар ойоштороласаҡ, шулай уҡ бында йылына 11 процент ставкалы, бер миллион һумлыҡ кредит юлларға, килешеүҙәр төҙөргә ярҙам итәсәктәр. Офис хеҙмәткәрҙәре эшҡыуарҙарға даими ярҙам итеп торасаҡ, — тине «Башҡортостан Республикаһы микрофинанслау үҙәге» коммерцияға ҡарамаған автономиялы ойошмаһы директоры Илһам Закиров. – Киләсәктә эшҡыуарҙарға бизнес-пландар, финанс отчеттар төҙөү һәм башҡа документтар әҙерләү буйынса ярҙам итергә уйлайбыҙ.
Ҡариҙел ауылындағы офис республиканың төньяҡ-көнсығыш эшҡыуарҙарын хеҙмәтләндерәсәк. Был Ҡариҙел, Дыуан, Салауат, Мәсетле, Нуриман, Асҡын, Балаҡатай һәм Ҡыйғы муниципаль райондары.


c: text/html

text:
Өфөлә «Startup-Һабантуй» көтөлә
Өфөлә 8-9 июндә «Startup-Һабантуй» фестивале үткәрелә. Уның сиктәрендә Башҡорт дәүләт университетына Ҡазан IT-паркы эксперттарының килеүе көтөлә. Перспективалы IT-стартаперҙарҙы эҙләү — уларҙың төп маҡсаты. «Startup-Һабантуй» бығаса Ижевскиҙа, Йошкар-Олала, Чебоксарҙа, Түбәнге Новгородта, Саранскиҙа, Пензала һәм Һамарҙа үткән.
Фестиваль программаһы ике саранан тора. IT-тармаҡты үҫтереү мөмкинлектәре һәм мәғлүмәт технологиялары өлкәһендә карьера төҙөү тураһындағы бушлай лекцияны IT-парк директоры урынбаҫары Рәмил Ибраһимов уҡыясаҡ. Был сара 01-се аудиторияла (БашДУ-ның физика-математика корпусы) сәғәт 10-да башлана.
Төп ваҡиға — StartUp-Һабантуй сессияһы – 9 июнгә билдәләнгән. Теләге булғандарҙың барыһы ла проекттарының презентацияһын үткәреп, IT-парк һәм уның партнерҙары ярҙамында донъя күләмендәге инвестицияларға һәм экспертизаға сығырға мөмкинлек аласаҡ.

robotstxt: allowed

filter: keep


text:
Республикала беренсе яҙғы шәмбе өмәһендә 166 мең кеше ҡатнашты
Башҡортостанда ауыл биләмәләре территорияларын таҙартыу һәм төҙөкләндереү буйынса экологик кампаниялар башланды. Республикала беренсе яҙғы шәмбе өмәһе 12 апрелдә уҙҙы.
— Территорияларҙы таҙартыу һәм төҙөкләндереү буйынса сараларҙа 166 меңдән ашыу кеше ҡатнашты. Шәмбе өмәһе ҡатнашыусылары өс мең тоннанан ашыу сүп-сар йыйып полигондарға сығарҙы, — тип хәбәр итте Башҡортостандың Тәбиғәттән файҙаланыу һәм экология министрлығының матбуғат секретары Нина Никандрова. — Тәүге экологик өмәләр йомғаҡтары буйынса республикала ауыл биләмәләрен таҙартыу һәм төҙөкләндереү күләме алты процент тәшкил итте.
Хәҙер шулай уҡ территорияларҙы йәшелләндереү алып барыла. Бөгөнгө көнгә төбәктә 250 ағас һәм ҡыуаҡ ултыртылған. Йәшелләндереү буйынса лидер булып Шишмә районы тора, уның территорияһында 200 үҫенте ултыртылды.
2014 йылғы экологик кампанияһы 17 майға тиклем дауам итәсәк.


text:
Республика журналистары «Бөтә Рәсәй-2016» фестивалендә ҡатнашты
ӨФӨ, 2016 йыл, 3 октябрь. /«Башинформ» мәғлүмәт агентлығы, Алик Шакиров/.
Башҡортостан журналистары «Бөтә Рәсәй-2016» фестивалендә ҡатнашты. Сара 26 сентябрҙән 2 октябргә тиклем Дагомыста уҙҙы. Ун бер кешенән торған делегация составына республиканан «Башҡортостан Республикаһы» нәшриәт йорто» дәүләт унитар предприятиеһының генераль директоры Венера Хәкимова, Журналистар союзы рәйесе, «Йәшлек» гәзитенең баш мөхәррире Артур Дәүләтбәков, журналистика ветераны, танылған шағир, сатирик Марсель Сәлимов, ҡала һәм район гәзиттәре етәкселәре, хеҙмәткәрҙәре инде.
Венера Хәкимова һөйләүенсә, йолаға әүерелгән «Бөтә Рәсәй» журналистар фестивале Дагомыста 20-се тапҡыр үткәрелде. Уны Мәскәүҙәге Журналистар йорто менән берлектә Рәсәй Журналистар союзы ойошторҙо. Быйыл фестивалдең программаһы бик бай булды. Бер нисә майҙансыҡта китаптар һәм баҫмалар күргәҙмәһе, «Телевизион зәңгәр ҡунаҡхана», «Юридик ҡунаҡхана», «Билдәле журналистар клубы», «Фекер алышыу клубы», онлайн-журналистика лабораторияһы эшләне. Журналистиканың хоҡуҡ һаҡлау функцияһы, киң мәғлүмәт саралары һәм дәүләттең үҙ-ара килешеп эш итеүе, реклама тураһында ҡануниәтте үтәү һәм башҡа темаларға арналған түңәрәк өҫтәлдәр бик файҙалы булды. Рәсәй Журналистар союзы рәйесе Всеволод Богданов һәм ЮНЕСКО-ның генераль директоры кәңәшсеһе Генрих Юшкявичус «Ышаныс диалогы» халыҡ-ара конференцияһында рәйеслек итте. Марсель Сәлимов яңы китаптарының исем туйын үткәрҙе.
Фестивалдә оҫталыҡ дәрестәре ҙур ҡыҙыҡһыныу уятты. Уларҙы Мәскәү дәүләт университеты деканы Елена Вартанова, Рәсәй Журналистар союзының яуаплы секретары Владимир Касютин, танылған журналистар Владимир Снегирёв, Александр Минкин, Алексей Пиманов, Лидия Графова, Георгий Зубков, Станислав Сергеев уҙғарҙы. Дәүләт Думаһының Киң мәғлүмәт саралары буйынса комитеты рәйесе Леонид Левин, Ингушетия Башлығы Юнус-Бек Евкуров, Абхазия Президенты Рауль Хаджимба фестивалдең абруйлы ҡунаҡтары булды. Бай мәҙәни программа әҙерләнгәйне, атап әйткәндә, Александр Прошкиндың «Охрана» фильмы күрһәтелде.


text:
Башҡортостанда малайҙар ҡыҙҙарға ҡарағанда йышыраҡ тыуа
Республикала 2011 йылдың тәүге ярты йыллығында тыуыу тураһында 26 847 акт теркәлгән, тип хәбәр итте БР Гражданлыҡ хәле акттарын теркәү идаралығы начальнигы Зифа Әбүбәкирова. Былтырғыға ҡарағанда был һан 4,8 процентҡа йәки 1346 теркәлеүгә кәмерәк.
Яңы тыуған сабыйҙарҙың 50 проценты – ғаиләлә беренсе бала, 35% – икенсе, 10% — өсөнсө, 3% – дүртенсе, 2% – бишенсе.
Өфөлә тыуым 0,4 процентҡа йәки 29 теркәлеүгә кәмегән һәм тыуыу тураһында 7 228 акт тәшкил иткән. Стәрлетамаҡта яңы тыуған балалар һаны былтырғыһы менән тап килә — 1 952.
Малайҙар ҡыҙҙарға ҡарағанда күберәк тыуған. Тәүгеләре – 13 691, икенселәре – 13 156. Айырма 805 тәшкил итә. Шул уҡ мәлдә 253 игеҙәк һәм 5 өс игеҙ бала донъяға ауаз һалған.


text:
Башҡортостандан Сочиҙағы Олимпиадаға биш тонна юғары сифатлы бал оҙатылдыФото: Олег Яровиков
Башҡортостандан Сочиҙағы Олимпиадаға биш тонна юғары сифатлы бал оҙатылды
Башҡортостандан Сочиҙағы Олимпиадаға биш тонна юғары сифатлы бал оҙатылдыФото: Олег Яровиков
Биш тонна юғары сифатлы балды бөгөн Өфөнән Сочиҙағы XХII ҡышҡы Олимпия һәм XI ҡышҡы Паралимпия уйындарына оҙаттылар.
Алдан хәбәр итеүебеҙсә, Башҡортостандың апитерапия һәм умартасылыҡ буйынса ғилми-тикшеренеү үҙәге республиканың бренд тауарын Сочиҙа үтәсәк Олимпия уйындарында күрһәтәсәк.
Башҡортостан ҡортсолары, Имеретин уйһыулығының «Бәрхәт миҙгелдәре» комплексы территорияһында 1 февралдән алып 16 мартҡа тиклем үтәсәк, «Рәсәй ынйыһы» махсус күргәҙмә–йәрминкәлә ҡатнашасаҡ.
«Олимпия» балы 150 грамдан алып дүрт килограмға тиклем пластик, быяла һәм ағас һауыттарға тултырылған. Дөйөм алғанда фасовкалау өсөн 68 төр тара ҡулланылған, уларҙың күп өлөшө – ағастан сувенир продукцияһы: биҙәкләнгән ағас мискәләр, биҙрәләр, туҙҙан тырыздар.
Балдан тыш, күргәҙмәлә һитә, һеркә һәм ҡорт елеме, шулай уҡ ҡортсолоҡ продукттарын ҡулланып дауалау-иҫкәртеү һәм косметика продукциялары тәҡдим ителәсәк. Бөтә донъя масштабындағы ярыштарҙың ҡунаҡтарына һәм ҡатнашыусыларға бөтәһе 150 төр тирәһе продукцияны тәҡдим итәсәктәр.
— Беҙҙең балдың 60 процент самаһы сувенир һауыттарға тултырылған. Күргәҙмәгә килеүселәр беҙҙең республика тураһында күберәк белһен өсөн беҙ махсус мәғлүмәт стендтары, шулай уҡ рус, инглиз һәм немец телдәрендә «Башҡортостан — Рәсәйҙең баллы төбәге» исемле буклет әҙерләнек, — тип хәбәр итте «Башинформ» агентлығына «Башҡортостан умартасылыҡ һәм апитерапия буйынса ғилми-тикшеренеү үҙәге» дәүләт бюджет учреждениеһы етәксеһе Әмир Ишемғолов.
«Рәсәй ынйыһы» махсус күргәҙмә–йәрминкәлә илдең 17 төбәге ҡатнаша, улар, шул иҫәптән Башҡортостан да үҙенең бренд продукцияһын тәҡдим итәсәк. Маҡсат – сит ил ҡунаҡтарына Рәсәйҙе уның барлыҡ төрлөлөгөндә күрһәтеү.
Олимпия уйындары спортсылары һәм тамашасылары өсөн күргәҙмә–йәрминкә махус ағастан эшләнгән өйҙәрҙә урынлашасаҡ. Башҡортостан умартасылары ҡарамағына бирелгән ошондай ике өй «Бәрхәт миҙгелдәре» комплексы территорияһының төрлө өлөшөндә урынлашҡан.
Алдан күҙаллауҙар буйынса, Имеретин уйһыулығындағы күргәҙмә-йәрминкәһенә, урындағы халыҡты иҫәпкә алмағанда, Олимпиаданың 100 мең самаһы ҡатнашыусыһы һәм ҡунағы киләсәк.
— Бер үк ваҡытта бер урынға әллә күпме төрлө ил вәкилдәре йыйылған ошондай ҙур сарала беренсе тапҡыр ҡатнашабыҙ. Сәфәрҙән һөҙөмтә, әлбиттә, буласаҡ. Беҙҙең ҡатнашыу – Башҡортостандың милли колоритын, уның бренд продукцияһын күрһәтергә, артабан башҡорт балын Рәсәй һәм донъя баҙарында һатыу өсөн килешеү мөнәсәбәттәрен булдырыуға яҡшы мөмкинлек, — тип һыҙыҡ өҫтөнә алды агентлыҡтың әңгәмәләше.


text:
Өфөнөң «Ягуар» клубы спортсылары тай боксы буйынса донъя чемпионатында Рәсәй исеменән сығыш яһаясаҡФото: «Ягуар» клубы архивы
Өфөнөң «Ягуар» клубы спортсылары тай боксы буйынса донъя чемпионатында Рәсәй исеменән сығыш яһаясаҡ
Өфөнөң «Ягуар» клубы спортсылары тай боксы буйынса донъя чемпионатында Рәсәй исеменән сығыш яһаясаҡФото: «Ягуар» клубы архивы
ӨФӨ, 2015 йыл, 12 май. /«Башинформ» мәғлүмәт агентлығы, Ольга Мортазина/.
Өфөнөң биш бокссыһы Екатеринбургта үткән Рәсәй беренселегендә яҡшы һөҙөмтәләр күрһәтте. «Руслан Туҡтаров менән Артемий Бражников алтын миҙал яуланы. Руслан, шулай уҡ көмөш миҙал алған Хәйәм Худойбердиев спорт мастерына кандидат нормативтарын үтәне. Артем Кузеев менән Михаил Артамонов «бронза»ға лайыҡ булды», — тип һөйләне «Ягуар» клубының өлкән тренеры Максим Кузеев.
Туҡтаров менән Бражников август айында Таиландта уҙасаҡ донъя беренселегендә ил исеменән сығыш яһай.


text:
Милана Скоробогатова республиканың бала йорттарын тамамлаусыларҙы ҡабул итте
Башҡортостанда Бала хоҡуҡтары буйынса вәкил Милана Скоробогатова РФ Президентының БР-ҙағы йәмәғәт ҡабул итеү бүлмәһендә граждандар менән осрашты. Уға Башҡортостандың биш бала йортонан ун кеше мөрәжәғәт итте. Йәштәрҙе ҡабул итеү Волга буйы федераль округының «Бала саҡты ҡайтарыу» проекты сиктәрендә ойошторолдо һәм бала йорттарына ярҙам итеүгә, ата-әсә ҡарауынан мәхрүм ҡалған балаларҙың социаль яраҡлашыуына йүнәлтелде.
Мәктәпте тамамлаусылар уларҙы торлаҡ менән тәьмин итеү, белем алыу, артабан эшкә урынлашыу мәсьәләләрен ҡуҙғатты.
Алдағы йылда РФ Торлаҡ кодексына граждандарҙың айырым категорияларын, шул иҫәптән етемдәрҙе, торлаҡ менән тәьмин итеү тәртибе йәһәтенән үҙгәрештәр индереү планлаштырыла, тип хәбәр итте Бала хоҡуҡтары буйынса вәкил. Улар өсөн бушлай торлаҡ төҙөү ҡарала. Бының өсөн 23 йәшкә тиклем иҫәпкә тороу мотлаҡ.
Милана Скоробогатова хәбәр итеүенсә, йыш ҡына бала йорттарын тамамлаусыларҙа хоҡуҡи белем кимәле һай булыу сәбәпле ҡыйынлыҡтар килеп тыуа.
— Һәр бер осраҡ айырым ҡаралырға тейеш, — тине Милана Скоробогатова. – Балалар мәсьәләләре шәхси рәүештә һәм йыш ҡына суд тәртибендә хәл ителә. Төрлө һорауҙар килеп тыуа икән, бала йортонда тәрбиәләнеүселәр өсөн нәҡ бала йорто тәүге ярҙамсы булып ҡала. Шулай уҡ мин дә, бала хоҡуҡтарын яҡлаусы булараҡ, һәр ваҡыт балаларға ярҙам итергә әҙер. Әммә уларҙың үҙҙәренең дә әүҙем һәм белемле булыуы мөһим.
Бала хоҡуҡтары буйынса вәкил менән аралашыу барышында йәштәр бүләккә методик әсбаптар алды. Унда бала йорттарын тамамлаусылар өсөн актуаль мәғлүмәт – федераль һәм республика закондары, бала хоҡуҡтары һәм бурыстары, төрлө кәңәштәр бирелгән. Бындай ҡулланмалар ата-әсә ҡарауынан мәхрүм ҡалған һәм етем балаларҙы ғаиләгә урынлаштырыу үҙәге башланғысы менән сығарылған.
— Балаларҙың беҙгә мөрәжәғәт итеүен көтмәйбеҙ. Сығарылыш имтихандары башланыр алдынан үҙебеҙ бала йорттарына барабыҙ, — тип һөйләне Үҙәк директоры Ирина Ҡадырова. – Быйыл да республиканың баш ҡалаһы янында урынлашҡан барлыҡ тиерлек бала йортонда булдыҡ. Унда сығарылыш уҡыусыларына әлеге китаптарҙы тараттыҡ. Быйыл иһә бала йорттарын тамамлаған йәмғеһе 200-ҙән ашыу кеше оло тормошҡа аяҡ баҫа.


text:
Дыуан районында «Киләсәк - эшсе кадрҙар ҡулында» йәштәр акцияһы үтә
Бөгөн Дыуан ауылы аграр техникумында Халыҡ-ара эшһеҙлектән яҡлау көнөнә арналған «Киләсәк — эшсе кадрҙар ҡулында» исемле йәштәр акцияһы үтә. Иҫегеҙгә төшөрәбеҙ, Халыҡ-ара эшһеҙлектән яҡлау көнө йыл һайын 21 майҙа билдәләнә.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, акция сиктәрендә махсус күргәҙмә, вакансиялар йәрминкәһе ойошторола. Уларҙа республиканың төньяҡ-көнсығыш райондарында урынлашҡан предприятиелар һәм һөнәри белем биреү учреждениелары экспозициялары тәҡдим ителә.
Бынан тыш, эшсе һөнәрҙәрҙең презентациялары ойоштороласаҡ, Дыуан аграр техникумы уҡытыусылары һәм студенттары оҫталыҡ дәрестәре үткәрәсәк.


text:
Олонхо
Олонхо (саха Олоҥхо) — саха халҡының героик эпосы.
10 000—20 000 (һәм унан да күберәк) шиғыр юлынан торған олонхо риүәйәтсе һәм сәсәндәр тарафынан һөйләнә. 2005 йылда ЮНЕСКО олонхоны «кешелектең материаль булмаған мираҫы һәм телдән һөйләнгән матур әҫәре» тип иғлан итте.
Иң оҙон олонхо ете төн буйы һөйләнә. Киң билдәле олонхо саха «Дьурулуйар Ньургун Боотур». (lang-en|«Nyurgun Bootur the Swift») 36 000 шиғыр юлынан тора.
Олонхо — төрки халыҡтарҙың иң боронғо эпостарының береһе, саха халҡының эпик традицияларын берләштергән эпостарҙың төп эпосы. Бөгөн Рәсәй Федерацияһының Алыҫ Көнсығыштағы Саха Республикаһында был сәнғәт тергеҙелә.
Йырсы һәм хикәйәсе тарафынан һөйләнгән поэтик хикәйә ике өлөштән тора: эпостың йырланған өлөшө, цитаталарҙан торған проза менен алышына.
Һөйләүсе йомарт телле һәм импровизация оҫтаһы булырға тейеш. Эпопея боронғо һуғышсылар, аллалар, рух һәм хайуандар тураһында легендалар һөйләй, әммә хәҙерге заманға күсмә тормош тарҡалыуы тураһында мөрәжәғәт итә.
Һәр замандың бай репертуарлы сәсәндәре булғанға күрә, Олонхоның күп төрлө варианттары осрай. Йола ғаиләлә күңел асыу һәм белем биреү сараһы буларак таралған. Сәйәси тотораҡһоҙлоҡ ваҡытында, ауыр климатик һәм географик шарттарҙа йәшәү өсөн көрәшкән бәләкәй халыҡтың йәшәү рәүешенең танытмаһы булып саха халҡынын дини ҡарашын сағылдыра.
XX быуаттағы үҙгәртеп ҡороуҙар Саха Республикаһындағы эпик йолаларҙы ҡурҡыныс аҫтына ҡуйҙы. Шулай ҙа, өйрәнеүселәр аҙ булыуға ҡарамастан, үҙгәртеп ҡороу йылдарында Олонхоға ҡыҙыҡһыныу артты.
Олонхо өйрәнеүселәр[үҙгәртергә | вики-тексты үҙгәртергә]
- Ойунский Платон Алексеевич — саха совет яҙыусыһы, йәмәғәт эшмәкәре.
- Илларионов Василий Васильевич — саха фольклорсыһы, профессор, филология фәндәре докторы, Саха Республикаһының аткаҙанған фән эшмәкәре.
Рәсем сәнғәтендә Олонхо[үҙгәртергә | вики-тексты үҙгәртергә]
Рәссамдар ижадында олонхо халыҡ фольлоры һәм әкиәт образдары менен берлешә.


text:
«Башнефть» берҙәм акцияға күсә
«Башнефть» акционерҙар нефть компанияһы» асыҡ акционерҙар йәмғиәте бүлендек предприятиеларын — «Өфө нефть эшкәртеү заводы», «Новойл» («Яңы Өфө нефть эшкәртеү заводы»), «Өфөнефтехим», «Башкирнефтепродукт» һәм «Ырымбурнефтепродукт» асыҡ акционерҙар йәмғиәттәрен ҡушыу аша үҙгәртеп ҡороу программаһын башлауы тураһында иғлан итте. Был турала үрҙә һаналған йәмғиәттәр директорҙары советының ултырышында билдәле булды.
«Башнефть» акционерҙар нефть компанияһы» асыҡ акционерҙар йәмғиәтенең директорҙар советы компанияға үрҙә күрһәтелгән бүлендек йәмғиәттәрен ҡушыу тураһындағы килешеүҙе һәм уларҙың «Башнефть» акционерҙар нефть компанияһының ҡиммәтле ҡағыҙҙарына алмаштырыла торған акцияларының коэффициентын алдан хуплаған. Директорҙар советы үҙгәртеп ҡороу өсөн тауыш бирмәгән йәки ҡаршы тауыш биргән «Башнефть» акционерҙарының талабы буйынса һатып алынырға тейешле ҡәҙимге һәм өҫтөнлөклө беренсел акцияларҙың хаҡын да билдәләгән.
— «Башнефт»тең берҙәм акцияға күсеүе компания эшмәкәрлегенең үтә күренмәлелеген арттырыуҙы, уның һөҙөмтәлелеген һәм корпоратив идара итеү сифатын күтәреүҙе маҡсаты итеп ҡуя, — тип белдерҙе Директорҙар советы рәйесе Александр Гончарук. — Мөмкин тиклем асыҡлыҡ принциптарында һәм һис шикһеҙ ҡиммәтле ҡағыҙҙар хужаларының барыһының да хоҡуҡтарын күҙәтеп үткәреләсәк үҙгәртеп ҡороу бүлендек йәмғиәттәребеҙҙең миноритар акционерҙарына «Башнефть» компанияһының ликвидлыраҡ акциялары хужаларына әйләнергә һәм тотош компанияның финанс эшмәкәрлегендә ҡатнашырға мөмкинлек бирәсәк.
Компанияның матбуғат хеҙмәтендә билдәләүҙәренсә, үҙгәртеп ҡороу был акционерҙарға айырым бүлендек ойошманың ғына түгел, дөйөм алғанда бөтә компанияның финанс эшмәкәрлеге һөҙөмтәләрендә ҡатнашыу мөмкинлеге бирәсәк. Шул уҡ ваҡытта компанияға ҡушылыусы йәмғиәттәрҙең миноритар акционерҙары үҙгәртеп ҡороуға ҡаршы тауыш бирә йәки бөтөнләй тауыш бирмәй икән, уларҙың, киренән һатып алыу процедураһы сиктәрендә акцияларын һатып, «Башнефт»тең бүлендек йәмғиәттәренә һалынған инвестицияларын икенсегә алмаштырыу мөмкинлеге буласаҡ.
Бүлендек предприятиеларҙы берләштереү холдинг структураһын ҡулайлаштырырға мөмкинлек бирәсәк, был иһә компания эшмәкәрлегенең үтә күренмәлелеген арттырыуға, корпоратив идара итеү сифатын һәм капитал һалыуҙарҙың һөҙөмтәлелеген күтәреүгә булышлыҡ итәсәк. Үҙгәртеп ҡороу тамамланғандан һуң «Башнефть» акционерҙар нефть компанияһы» асыҡ акционерҙар йәмғиәте компания эшмәкәрлегенең нефть сығарыу, эшкәртеү, нефть һәм нефть продукттарын һатыу кеүек барлыҡ бизнес-йүнәлештәренең үҙенсәлектәрен иҫәпкә алыусы берҙәм операцион ҡарарҙар ҡабул итеү үҙәгенә әйләнәсәк.
Үҙгәртеп ҡороу процесын ағымдағы йыл аҙағына тиклем тамамлау планлаштырыла.


text:
Рөстәм Хәмитов: «Властың бурысы — эшләүсе кешенең хоҡуҡтарын һәм мәнфәғәттәрен яҡлау» Фото: Андрей Старостин
Рөстәм Хәмитов: «Властың бурысы — эшләүсе кешенең хоҡуҡтарын һәм мәнфәғәттәрен яҡлау»
Рөстәм Хәмитов: «Властың бурысы — эшләүсе кешенең хоҡуҡтарын һәм мәнфәғәттәрен яҡлау» Фото: Андрей Старостин
ӨФӨ, 2014 йыл, 30 октябрь. /«Башинформ» мәғлүмәт агентлығы, Ғәлиә Нәбиева/.
— Республика кешеләре, эшсәндәре — беҙҙең иң мөһим стратегик ресурс һәм етәкселек иғтибарының төп объекты, — тип айырып әйтте Башҡортостан Президенты Рөстәм Хәмитов, республика парламенты депутаттары алдында сығыш яһап.
Рөстәм Хәмитов эшләүсе халыҡтың хоҡуҡтарын һәм мәнфәғәттәрен яҡлау, хеҙмәт темаһын бөгөнгө Башҡортостан Республикаһы Дәүләт Йыйылышы – Ҡоролтайға Мөрәжәғәтнамәһе өсөн төп тема сифатында һайлаған.
— Властың бурысы — ғәҙел эш хаҡын түләү, һаулыҡты нығытыу, квалификацияны күтәреү, лайыҡлы тормош кимәле һәм сифаты менән тәьмин итеү өлөшөндә эшләүсе кешенең хоҡуҡтарын һәм мәнфәғәттәрен яҡлау, — тип эштең артабанғы йүнәлешен билдәләне Башҡортостан Президенты. — Бөтә власть, бизнес, йәмәғәт ойошмалары тармаҡтарының һәм кимәлдәренең үҙ-ара тығыҙ эш итеүе талап ителә. Иҡтисади хәл ҡатмарлы, ҡайһы бер сит илдәр менән мөнәсәбәттәрҙең боҙолоуы төшөнкө кәйеф өсөн сәбәп булып торорға тейеш түгел. Ошо яңы ысынбарлыҡты тағы ла әүҙем эшмәкәрлек өсөн дәртләндереү сараһы, эске резервтарҙы асыҡлау һәм ҡулланыу өсөн мөмкинлек итеп ҡабул итергә кәрәк.


text:
Ипотека торлаҡ кредитлауы агентлығында торлаҡ өлкәһендә берҙәм үҫеш институты булдырыласаҡ
ӨФӨ, 2015 йыл, 13 июль. /«Башинформ» мәғлүмәт агентлығы, Розалиә Вәлиева/.
Ипотека торлаҡ кредитлауы агентлығында торлаҡ өлкәһендә берҙәм үҫеш институты булдырыласаҡ. Дәүләт Думаһы өсөнсө уҡыуҙа берҙәм институт булдырыу тураһында закон проектын раҫланы. Был хаҡта республиканың Торлаҡ һәм төҙөлөш күҙәтеүе буйынса дәүләт комитеты сайтында хәбәр ителә.
Документты Рәсәйҙең Төҙөлөш һәм торлаҡ-коммуналь хужалыҡ министрлығы әҙерләгән. Торлаҡ өлкәһендә берҙәм үҫеш институты Торлаҡ төҙөлөшөн үҫтереү фонды, коммерцияға ҡарамаған ойошмалар, бүлендек йәмғиәт, шул иҫәптән кредит ойошмалары булған йәмғиәттәр менән идара итеү хоҡуғына эйә буласаҡ.
Берҙәм институттың эше ипотека торлаҡ кредитлауын һәм торлаҡ төҙөлөшөн үҫтереүгә, торлаҡ өлкәһенең инвестиция йәлеп итеүсәнлеген арттырыу өсөн механизмдар әҙерләүгә һәм индереүгә йүнәлтеләсәк.
Закон проектына ярашлы, берҙәм институттың эшмәкәрлеген планлаштырыу документтары Рәсәйҙең Төҙөлөш һәм торлаҡ-коммуналь хужалыҡ министрлығы менән килешеп эшләнәсәк.
Яңы структура «Рәсәй ғаиләһе өсөн торлаҡ» программаһын ғәмәлгә ашырыуға һәм ҡуртым торлағын үҫтереүгә төп этәргес булырға тейеш. Рәсәйҙең Төҙөлөш һәм торлаҡ-коммуналь хужалыҡ министрлығы башлығы Михаил Мень билдәләүенсә, структура тулы күләмдәге дәүләт ярҙамын — торлаҡ төҙөлөшөн ер менән тәьмин итеүҙән алып торлаҡҡа түләүгә һәләтле булған ихтыяж тыуҙырыуға тиклем — булдырырға мөмкинлек бирәсәк.


text:
Республиканың 11 районында шәкәр сөгөлдөрө тулыһынса йыйып алынған
Республиканың 11 районында шәкәр сөгөлдөрө тулыһынса йыйып алынған. Көн элгәре Башҡортостандың алты районы – Дәүләкән, Йәрмәкәй, Ишембай, Күгәрсен, Стәрлебаш һәм Саҡмағош аграрийҙары татлы тамыраҙыҡтарҙы йыйып алыу буйынса эште тамамлауы тураһында хәбәр итте.
Һуңғы мәғлүмәттәр буйынса, шәкәр сөгөлдөрө 43,4 мең гектар майҙанда йыйып алынған, планға ҡарата был 85 процентҡа тиң.
Башҡортостанда уртаса уңыш гектарынан 176 центнер тәшкил итә. Әлегә 766 мең тонна шәкәр сөгөлдөрө ҡаҙып алынған. Уларҙың 576 мең тоннанан ашыуы эшкәртеүгә ебәрелгән, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Йәштәр сәйәсәте буйынса ведомство-ара комиссия ултырышы
24 июндә Өфөлә Башҡортостан Республикаһы Хөкүмәте ҡарамағындағы Йәштәр сәйәсәте буйынса ведомство-ара комиссияның быйылғы йылда икенсе ултырышы үтәсәк.
Хәтерегеҙгә төшөрөп үтәбеҙ, был комиссия БР Президент Советының 2006 йылдың 29 ноябрендәге ҡарары менән йәштәр сәйәсәтен тормошҡа ашырыу мәсьәләләре буйынса республика башҡарма власть органдары эшмәкәрлеген яраштырыу маҡсатында ойошторолғайны.
Был эшсе осрашыуҙың көн тәртибендә ике мәсьәлә билдәләнә — "2003-2010 йылдарға торлаҡ шарттарын яҡшыртыуға мохтаж булған йәш ғаиләләргә республика дәүләт ярҙамы программаһы"н тормошҡа ашырыу барышы һәм "2012 йылға тиклем ауылды социаль үҫтереү" Федераль маҡсатлы программаһы сараларын тормошҡа ашырыу сиктәрендә йәш ғаиләләргә һәм белгестәргә дәүләт ярҙамы күрһәтеү.


text:
Башҡортостанда сусҡасылыҡты үҫтереү программаһы эшләнә
Республиканың агросәнәғәт комплексы бөтә төп етештереү күрһәткестәре буйынса Волга буйы федераль округында алдынғы позицияларҙы биләй. Республика етәкселеге яҡлауы арҡаһында һуңғы йылдарҙа мал иҫәбе, һөт һәм ит етештереү һиҙелерлек артты. Төбәгебеҙҙә федераль һәм республика ауылды үҫтереү программалары уңышлы тормошҡа ашырыла. Быйыл БР Ауыл хужалығы министрлығы агросәнәғәт комплексының төрлө тармаҡтарын яҡлауҙың бер нисә программаһын әҙерләй. Өҫтөнлөклө йүнәлештәр иҫәбендә — сусҡасылыҡты үҫтереү. Бөгөн үк был тармаҡта байтаҡ ыңғай үҙгәрештәр күҙәтелә.
—1 ғинуарға бөтә категория хужалыҡтарҙа 595,6 мең баш сусҡа иҫәпләнә. Был былтырғы кимәлдән 2,6 процентҡа күберәк, — тип һөйләне журналистар менән осрашыуҙа БР ауыл хужалығы министры урынбаҫары Рөстәм Зәйнуллин. – Ауыл хужалығы предприятиеларында – 191 мең баш, халыҡтың шәхси хужалыҡтарында – 357,7 мең баш, крәҫтиән (фермер) хужалыҡтарында 46,9 мең баш иҫәпләнә. Былтырғы менән сағыштырғанда бөтә төр хужалыҡтар буйынса үҫеш 5 процент тәшкил итә.
Сусҡасылыҡ менән республиканың 44 районындағы ауыл хужалығы предприятиелары шөғөлләнә. Иң күп сусҡалар һаны Стәрлетамаҡ, Бәләбәй, Мәләүез, Илеш, Яңауыл, Дыуан райондарында. Республика аграрийҙары эре аҡ, дюра, ландрас һәм йоркшир тоҡомдарына өҫтөнлөк бирә. Стәрлетамаҡ районының «Рощинский» совхозы дәүләт унитар ауыл хужалығы предприятиеһы, Бәләбәй районының «М.Горький исемендәге тоҡомсолоҡ заводы» асыҡ акционерҙар йәмғиәте, «БашАгро» тоҡомло сусҡалар үрсетеү һәм һатыу менән шөғөлләнә.
«Максимовка» агросәнәғәт комплексы сусҡаларының тәүге партияһын һатып ебәрҙе. Аҙна һайын ул республиканың эшкәртеү предприятиеларына 600 самаһы сусҡа оҙатасаҡ.
Быйыл «Максимовка» агросәнәғәт комплексының Стәрлетамаҡ һәм Ауырғазы райондарында икенсе сиратын реконструкциялау һәм модернизациялау планлаштырыла. «БашАгро»ның икенсе сираты сафҡа индереләсәк. «Рощинский» совхозы дәүләт унитар ауыл хужалығы предприятиеһы сәнәғәт масштабында ит эшкәртеү менән шөғөлләнәсәк. «Башмелиоводхоз» идаралығы» федераль дәүләт учреждениеһы Хәйбулла районында 12 мең башҡа сусҡасылыҡ комплексы төҙөргә йыйына. Бөтә был саралар республика баҙарын ғына түгел, күрше өлкәләрҙе лә сифатлы сусҡа ите менән тәьмин итергә булышлыҡ итәсәк, был һөҙөмтәлә урындағы етештереүселәргә ярҙам итеүгә һәм ватан баҙарынан сит ил итен ҡыҫырыҡлап сығарыуға килтерәсәк.


text:
2010 йылдан абитуриенттар биш вузға документтар тапшыра ала
Рәсәй Федерацияһының Мәғариф һәм фән министрлығы юғары уҡыу йорттарына ҡабул итеүҙең яңы ҡағиҙәләрен раҫланы. Әлеге ваҡытта ярашлы приказ Юстиция министрлығына теркәүгә тапшырылған. Был турала РФ Мәғариф һәм фән министрлығы сайты хәбәр итә.
Етди үҙгәрештәр араһында вузға ҡабул итеү этаптарын өстән икегә тиклем кәметеү, вуздарҙың профилле генә түгел, профилһеҙ предметтар буйынса ла минималь балдар сиген билдәләү мөмкинлеге, маҡсатлы ҡабул итеү буйынса уҡырға инеүселәр һанын 30 проценттан 20 процентҡа тиклем кәметеү, шулай уҡ тапшырылған ғаризалар һанын (биш вузға тиклем) сикләү билдәләнә.
Дөйөм алғанда, Рәсәй Мәғариф һәм фән министрлығының Мәғарифта дәүләт сәйәсәте департаменты директоры Игорь Реморенко баһалауынса, 2010 йылда уҡыусыларҙың йомғаҡлау аттестацияһын үткәреү һәм юғары уҡыу йорттарына ҡабул итеү күпкә йыйнағыраҡ һәм ығы-зығыһыҙ үтәсәк.
— Берҙәм дәүләт имтиханын үткәреү ҡағиҙәләре быйыл февралдә үк раҫланғайны, — тине Реморенко. – Юғары уҡыу йорттарына ҡабул итеүҙең яңы тәртибе лә хәҙер даими ҡаласаҡ. Шулай итеп, имтихандарҙы үткәреү тәртибе, дөйөм алғанда, билдәләнде.
Хәтерегеҙгә төшөрөп үтәбеҙ, Башҡортостанда быйыл Берҙәм дәүләт имтиханында бөтәһе 29990 кеше ҡатнашты. БДИ һөҙөмтәләре буйынса юғары уҡыу йорттарына бюджет урындарына 9554 кеше инде.


text:
Һандар теорияһы
Һандар теорияһы (йәки арифметика) – фундаменталь математиканың теүәл һандарҙы өйрәнгән тармағы. Һандар теорияһы теүәл һандар менән бер рәттән уларҙың үҙенсәлектәрен һәм улар ярҙамында барлыҡҡа килгән һандарҙы (мәҫәлән, рациональ һандарҙы) йәки теүәл һандарҙың дөйөмләштерелгән осрағын (мәҫәлән, алгебраик һандарҙы) өйрәнә.
Һандар теорияһының тарихи исеме – арифметика. XX быуаттың баштарында был исем урынына «һандар теорияһы» аңлатмаһы ҡулланыла башлай. Арифметика һүҙе иһә бөгөнгө көндә ғәҙәттә «ябай иҫәпләүҙәр» мәғәнәһендә телгә алына.


text: Башҡортостанда административ хоҡуҡ боҙоуҙар өсөн штрафтарҙы артырыу мәсьәләһе өйрәнелә. Республиканың административ ҡануниәтенең һөҙөмтәлелеген күтәреү маҡсатында кодексҡа өҫтәлмәләр индереү буйынса эшсе төркөм ойошторолғайны. Административ хоҡуҡ боҙоуҙар тураһында кодекс проекты 22 октябрҙән 12 ноябргә тиклем тикшереүҙә булды, кешеләрҙән, власть вәкилдәренән, төрлө ойошмаларҙан тәҡдимдәр өйрәнелде. Уларҙан күренеүенсә, күптәр административ штраф күләмен арттырыу яғында. Тәү сиратта һыуҙы, ҡала-ауыл биләмәләрен бысратыу, машинаны билдәләнмәгән урынға ҡуйыу, урамда сауҙа ҡағиҙәләрен боҙоу, башҡалар ял иткәндә тауышланыу, төндәрен алкоголь менән сауҙа иткән өсөн штрафтарҙы арттырыу күҙаллана.


text:
Башҡортостан менән Силәбе өлкәһе араһында хеҙмәттәшлек тураһында килешеүгә ҡул ҡуйылды
ӨФӨ, 2015 йыл, 23 март. /«Башинформ» мәғлүмәт агентлығы, Ғәлиә Нәбиева/.
Өфөлә Башҡортостан Башлығы Рөстәм Хәмитов һәм Силәбе өлкәһе губернаторы Борис Дубровский Башҡортостан Республикаһы Хөкүмәте менән Силәбе өлкәһе Хөкүмәте араһындағы сауҙа-иҡтисади, фәнни-техник һәм мәҙәни хеҙмәттәшлек тураһындағы килешеүгә ҡул ҡуйҙы.
Документ биш йылға иҫәпләнгән. Уның маҡсаты — ике яҡлы бәйләнештәрҙе үҫтереү һәм нығытыу, тип хәбәр иттеләр республика Башлығының матбуғат хеҙмәтенән. Килешеүгә ярашлы, төбәктәр закон сығарыу, сауҙа, ауыл хужалығы, ғилми тикшеренеүҙәр, транспорт, ҡала төҙөлөшө, торлаҡ-коммуналь хужалыҡ, мәғариф, һаулыҡ һаҡлау, урман сәнәғәте, экология, мәҙәниәт, спорт һәм туризм өлкәләрендә хеҙмәттәшлек итәсәк. Шулай уҡ дәүләт милли һәм йәштәр сәйәсәтен, халыҡты социаль яҡлау, киң мәғлүмәт сараларын ғәмәлгә ашырыу өлкәһендә тәжрибә уртаҡлашыу күҙ уңында тотола.
Белешмә. Силәбе өлкәһе республиканың ил төбәктәре менән тауар әйләнешендә икенсе урынды биләй. 2013 йылда сауҙа күләме 30,2 миллиард һум тәшкил иткән. Ошо сумманың 52 проценты (15,7 миллиард һум) республикаға индерелгән тауарҙарға тура килә. Күрше өлкәгә оҙатылған төп тауарҙар – дизель яғыулығы, мазут, ҡағыҙ, минераль ашламалар, автомобиль бензины, ликер-араҡы, ит-колбаса изделиелары, һөт продукцияһы, минераль һыуҙар. Республикаға ҡорос торбалар, төҙөлөш материалдары, йөк машиналары, үҫемлек майҙары, һыра, он, кондитер изделиелары килтерелә.
1998 йылдың ноябрендә Силәбе өлкәһендә Башҡортостандың Даими вәкиллеге ойошторолдо.


text:
Төбәктә Йомағужа һыу һаҡлағысы янындағы ял базаһын һүтәсәктәр
ӨФӨ, 2015 йыл, 16 июль. /«Башинформ» мәғлүмәт агентлығы, Артур Басиров/.
Башҡортостанда Йомағужа һыу һаҡлағысы янындағы ял базаһын һүтәсәктәр. Республиканың Юғары суды шундай ҡарар ҡабул итте. Суд Күгәрсен районы прокурорының талаптарын ҡәнәғәтләндереп, «Башҡортостан» милли паркы биләмәһендә төҙөлгән ҡаралтыларҙы законһыҙ тип тапҡан Мәләүез районы судының ҡарарын үҙ көсөндә ҡалдырҙы. Был хаҡта республика прокуратураһының матбуғат хеҙмәте хәбәр итә.
Ведомство хәбәр итеүенсә, шәхси эшҡыуар Ағиҙел йылғаһы ярында дүрт ҡунаҡ йорто, мунса һалған һәм уларҙы туристарға ҡуртымға биргән. Әммә ҡануниәт һыу һаҡлау зонаһында һәм милли парктар биләмәһендә капиталь ҡаралтылар төҙөүҙе тыя. Шуға күрә суд прокуратураның дәғүәһен ҡәнәғәтләндерҙе һәм эшҡыуарға бер ай эсендә йорттарҙы ла, мунсаны ла һүтеү бурысын йөкмәтте. Йүнсел тәүге инстанциялағы суд ҡарары менән риза булмайынса уны апелляцияға бирҙе. Юғары суд ҡарарҙы үҙ көсөндә ҡалдырҙы.
Прокуратура суд ҡарарының үтәлешен контролдә тота.


text:
Һамар
Һамар (урыҫ. Самара) — Волга йылғаһының һул яҡ бейек ярында, Һамар һәм Сок йылғалары тамағында урынлашҡан Рәсәйҙең ҙур ҡалаһы, Һамар өлкәһенең административ үҙәге.
Совет осоронда, 1935 йылдың 27 ғинуарынан 1991 йылдың 25 ғинуарына тиклем дәүләт һәм партия эшмәкәре В. В. Куйбышев хөрмәтенә ҡала Куйбышев тип йөрөтөлдө.
Халҡы 1,135 млн кеше (2009 йылдың 1 ғинуарына). Рәсәй Федерацияһында, Мәскәү, Санкт-Петербург, Новосибирск, Екатеринбург, Түбәнге Новгород ҡалаларынан ҡалышып, 6-сы урында.
Архитектура һәйкәлдәре[үҙгәртергә | вики-тексты үҙгәртергә]
Чапаевҡа һәйкәл[үҙгәртергә | вики-тексты үҙгәртергә]
Чапаевҡа һәйкәл —граждандар һуғышы актив ҡатнашыусы Василий Иванович Чапаевҡа монумент. Һамар академия драма театры алдында майҙаны 1932 йылда ҡуйылған. Копияһы Санкт-Петербургтын С. М. Будённый исемендәге элемтә хәрби академияһы алдында майҙанда урынлашҡан. Дөйөм бейеклеге 4,5 м (постамент бейеклеге 1,3 м һәм скульптур төркөмө бейеклеге — 3 м). Бронза массаһы — 12 тонн.
Тарих. М. Г. Манизер скульпторы эше. Копия Санкт-Петербургта 1942—1943 йылдағы ҡышында ҡуйылды[1]. Композицияның үҙәгендә Василий Иванович Чапаев. Уның янында 7 кеше: башҡорт, комиссар, матрос, һалдат, эшсе, партизан, ҡыҙыл армейсы[2]. Һамарҙыҡы оригинал 1932 йылда Монументскульптура заводында ҡойолған. 1932 йылда Һамарҙа ҡуйылған. Санкт-Петербург өсөн копия 1932—1933 йылда ҡойолған. 2006 йылда Харбинда ул боҙдан эшләнғән.
Аэропорт[үҙгәртергә | вики-тексты үҙгәртергә]
Ҡаланың төп аэропорты «Рәсәй аэропорттары» холдингҡа инә («Ренова» составында)[3].
Иҫкәрмәләр[үҙгәртергә | вики-тексты үҙгәртергә]
- ↑ Мемориальная табличка на постаменте памятника
- ↑ Б. Н. Калинин, П. П. Юревич. Памятники и мемориальные доски Ленинграда. — Л.: Лениздат, 1979. — 519 с.
- ↑ [ http://www.ar-management.ru/ ]


text:
8 декабрҙә Өфөлә урындағы үҙидара мәсьәләләре буйынса «тура бәйләнеш» ойошторола
Башҡортостан Республикаһы Дәүләт Йыйылышы – Ҡоролтайҙың Урындағы үҙидара һәм йәмәғәт берекмәләре буйынса комитеты рәйесе Рөстәм Күзбәков граждандар һорауҙарына яуап бирәсәк. Урындағы үҙидара мәсьәләләре буйынса «тура бәйләнеш» Өфөлә 8 декабрҙә 11-ҙән 13 сәғәткә тиклем 276-84-97 телефоны буйынса ойоштороласаҡ.
Республика парламенты депутаты әйтеүенсә, бындай форматта ул тәүге тапҡыр аралаша.
— Дәүләт Йыйылышы Комитеты рәйесе булараҡ тәүге тапҡыр «тура бәйләнеш» үткәрәм, — ти Рөстәм Күзбәков. – Быны закондар сығарыу власы органдары вәкилдәренең һайлаусылар, халыҡ менән аралашыуының бер формаһы, тип иҫәпләйем. Депутаттарҙың мөрәжәғәттәр буйынса урындарға сығыу, халыҡ менән осрашыу өсөн һәр ваҡыт мөмкинселеге юҡ. Кешеләр ҙә, үҙ сиратында, кәрәк саҡта депутаттарға шәхси рәүештә мөрәжәғәт итә алмай. «Тура бәйләнеш» – ул ирекле, һәр кем файҙалана алырлыҡ аралашыу формаһы. Депутат булараҡ минең тарафтан тәҡдим ителәсәк саралар «тура бәйләнеш» һөҙөмтәһе буласаҡ. Шулай итеп, кәрәк булһа, мәсьәлә рәсми рәүештә лә ҡарала ала.
Йәнә Рөстәм Күзбәковтың әйтеүенсә, бындай форматта аралашыу айырым йүнәлештәрҙәге хәлдәрҙе анализлау өсөн дә кәрәк. Аралашыу барышында урындағы үҙидара мәсьәләләрендәге проблемалы мәлдәр асыҡланасаҡ, республиканың закон сығарыусылары «тура бәйләнеш» дауамында алынған мәғлүмәтте үҙҙәренең артабанғы эшмәкәрлегендә ҡуллана аласаҡ.


text:
Роберт Юлдашев Русский утрауында сығыш яһаны
Танылған ҡурайсы Роберт Юлдашев һәм уның «Ҡурайсы» төркөмө Азия-Тымыҡ океан парламент форумының 21-се сессияһы сиктәрендә Руский утрауында Владивостокта сығыш яһаны, тип хәбәр итте «Башинформ» агентлығына музыканттың матбуғат секретары Анастасия Новодержкина.
Башҡортостан музыканттары тамашасыларға башҡорт фольклоры мотивтарына таянып ижад ителгән «Торна» риүәйәтен тәҡдим итте. Шулай уҡ улар «Терем-квартет» рус халыҡ музыка ҡоралдары ансамбле, «Якутия виртуоздары» скрипкасылар ансамбле һәм «Хуун-Хуур-Ту» төркөмө менән бергә сығыш яһаны.
Роберт Юлдашев һәм «Ҡурайсы» төркөмөнөң алдағы концерты 25 февралдә Тольяттила үтә, ә 25 мартта Өфөлә музыкант яңы программаһын тәҡдим итәсәк.


text:
Республиканың ҡала һәм райондарында мәғариф буйынса август кәңәшмәләре үтәФото: Ольга Колесникова
Республиканың ҡала һәм райондарында мәғариф буйынса август кәңәшмәләре үтә
Республиканың ҡала һәм райондарында мәғариф буйынса август кәңәшмәләре үтәФото: Ольга Колесникова
Ошо көндәрҙә республиканың ҡала һәм райондарында уҡытыусыларҙың август кәңәшмәләре үтә. Уларҙа алдағы уҡыу йылына ҡағылышлы мәсьәләләр тикшерелә, иң яҡшы уҡытыусылар тәбрикләнә.
Бөгөн Белорет районы мәғариф хеҙмәткәрҙәренең август кәңәшмәһе Белорет ҡалаһының Мәҙәниәт һарайында үтте. Уҡытыусылар үткән уҡыу йылына йомғаҡ яһаны, киләсәккә маҡсаттар ҡуйҙы.
Сарала Башҡортостан Республикаһының Милли банкы рәйесе вазифаһын ваҡытлыса башҡарыусы Радмир Ғәниев, БР Мәғарифты үҫтереү институты ректоры ярҙамсыһы Сергей Лысов, район хакимиәте башлығы Владислав Миронов ҡатнашты, тип хәбәр иттеләр район хакимиәтенең мәғлүмәт-аналитика бүлегенән.
Белорет районы хакимиәте башлығы Владислав Миронов мәктәпкәсә белем биреү мәсьәләләренә туҡталды.
— Белорет районында мәктәпкәсә белем биреү учреждениеларына сиратта 3-7 йәштәрҙәге меңдән ашыу бала тора, был райондағы дөйөм балалар һанының 12,8 процентын тәшкил итә. Шуға күрә был беҙҙең өсөн актуаль мәсьәлә, — тине Владислав Миронов. Уның билдәләүенсә, әлеге ваҡытта был проблеманы хәл итеүҙә ыңғай күренештәр күҙәтелә. Белорет өсөн юбилейлы йылда ҡала халҡы 220 урынға иҫәпләнгән яңы бала баҡсаһын бүләккә алды. Бынан тыш, Белоретта бөгөн 220 урынлыҡ тағы бер бала баҡсаһы төҙөлә, Абҙаҡ һәм Инйәр ауылдарында мәктәпкәсә белем биреү учреждениеларын проектлау башланған. Шулай уҡ, район хакимиәте етәксеһе фекеренсә, дәүләткә ҡарамаған шәхси бала баҡсаларын төҙөү кеүек йүнәлеште лә үҫтерергә кәрәк, сөнки үткәрелгән социологик тикшеренеүҙәр мәғлүмәттәре буйынса, ата-әсәләр мәктәпкәсә йәштәге балаларын бындай учреждениеларға йөрөтөргә әҙер.
Заманса ҡорамалдар менән йыһазландырылған, яңы методикалар буйынса эшләгән ҙур мәктәптәр төҙөү төбәктә белем биреү системаһын үҫтереү мөмкинлектәренең береһе булып тора, тип иҫәпләй район башлығы.
Форум барышында шулай уҡ белем биреү объекттарында хәүефһеҙлекте тәьмин итеү, һәләтле һәм һаулыҡ мөмкинлектәре сикләнгән балалар менән эшләү, «Беҙҙең яңы мәктәп» милли мәғариф инициативаһын тормошҡа ашырыу мәсьәләләре тикшерелде.
Кәңәшмә аҙағында Белорет ҡалаһы һәм районының иң яҡшы педагогтары Рәсәй һәм республика наградалары менән билдәләнде.
Бөгөн мәғариф буйынса август кәңәшмәһе Йылайыр районында ла үтте. Ул «Белем биреү сифаты менән идара итеү механизмдарын камиллаштырыу: шарттар булдырыу һәм һөҙөмтәләргә ирешеү» темаһына үткәрелде.
Кәңәшмәлә Башҡортостан Республикаһының элемтә һәм киң коммуникациялар министры Борис Мелкоедов, район башлығы Илгиз Фәтҡуллин, БР Мәғариф министрлығының баш белгесе Фәриҙә Әхмәрова, мәғариф учреждениелары етәкселәре, уҡытыусылар, урындағы уҙидара органдары, хоҡуҡ һаҡлау органдары, мәҙәниәт, һаулыҡ һаҡлау, халыҡты социаль яҡлау, эшҡыуарлыҡ учреждениелары, йәмәғәт ойошмалары вәкилдәре ҡатнашты, тип хәбәр итте район хакимиәтенең мәғлүмәт-аналитика бүлеге белгесе Люция Кәримова.
Ултырышта мәғариф өлкәһендәге көнүҙәк мәсьәләләр тикшерелде, үткән уҡыу йылына йомғаҡ яһалды, яңы пландар билдәләнде. Сара аҙағында иң яҡшы педагогтарға Рәсәй Федерацияһының һәм Башҡортостан Республикаһының, район хакимиәтенең Почет грамоталары, «РФ дөйөм мәғарифының почетлы хеҙмәткәре» билдәләре тапшырылды.


text:
РФ Президентының Волга буйы федераль округындағы Тулы хоҡуҡлы вәкиленең эшсе төркөмө Өфөнөң инвестиция климатын өйрәнә
РФ Президентының Волга буйы федераль округындағы Тулы хоҡуҡлы вәкиленең эшсе төркөмө Өфөнөң инвестиция климатын өйрәнә. Тулы хоҡуҡлы вәкил Михаил Бабичтың ҡушыуы буйынса ойошторолған, төркөмдө уның ярҙамсыһы Сергей Валенков етәкләне.
Белгестәр, инвестиция климатын яҡшыртыуға йүнәлтелгән, Өфө хакимиәтенең Рәсәй Федерацияһы ҡануниәтен һәм Рәсәй Президенты ҡарарҙарын үтәүгә анализ уҙғарасаҡ. Бындай эш Волга буйының башҡа ҡалаларында ла үткәреләсәк, ә Башҡортостандың баш ҡалаһы эшсе төркөмдөң башланғыс урыны булып тора.
15 апрелдә Өфө хакимиәтендә кәңәшмә уҙҙы, унда эшсе төркөм ағзалары, РФ Президентының Волга буйы федераль округындағы тулы хоҡуҡлы вәкиллеге аппараты, Өфө прокуратураһы, Рәсәй Эске эштәр министрлығының Өфө буйынса идаралығы, Монополияға ҡаршы федераль хеҙмәттең БР буйынса идаралығы, Федераль һалым хеҙмәтенең БР буйынса идаралығы, Юстиция министрлығының БР буйынса идаралығы, БР Хөкүмәте хеҙмәткәрҙәре ҡатнашты. Сергей Валенков инеш һүҙендә федераль башҡарма власть органдарының территориаль органдары менән үҙ-ара хеҙмәттәшлек итеү тәртибен билдәләне.
Өфө хакимиәте башлығы Ирек Ялалов уңайлы инвестиция климаты булдырыу буйынса, шул иҫәптән төҙөлөш өлкәһендә лә, ҡаланың власть органдары эшмәкәрлеге тураһында һөйләне.
Фекер алышыу ваҡытында эшсе төркөмдөң артабанғы эшмәкәрлек регламенты билдәләнде.


text:
Башҡортостан бокссыһы Косимов Ташкентта “бронза” яуланы
Ташкентта Үзбәкстандың атҡаҙанған тренеры Сидней Джаксон иҫтәлегенә бокс буйынса халыҡ-ара турнир үтте.
Ярыштарҙы Үзбәкстандың Бокс федерацияһы менән берлектә Мәҙәниәт эштәре һәм спорт буйынса министрлығы ойошторҙо.
«Жар» спорт-һауыҡтырыу комплексының рингына Үзбәкстан, Рәсәй, Германия, Иран, Ҡаҙағстан, Ҡырғыҙстан һәм Ҡытайҙан йөҙҙән ашыу спортсы сыҡты.
Рәсәй исеменән был турнирҙа Башкортостандың өс спортсыһы сығыш яһаны: Иглиндан Камрон Косимов (56 кг) һәм Мрав Азарян (60 кг), Стәрлетамаҡтан Айсамирза Айсамирзаев (64 кг).
Азия уйындары чемпиондарын, Олимпиада уйындарында ҡатнашыусы Ирандан Омран Акбари менән Ҡырғыҙстандан Залкар Бакировты еңеп, Косимов турнирҙың “бронза”һын яуланы.


text:
Баш ҡала урамдары ҡарҙан таҙартыла
Өфө юлдарына Коммуналь хужалыҡ һәм төҙөкләндереү идаралығы линияһы буйынса 300-ләп берәмек коммуналь техника сыҡты. 300-ләгән юл хеҙмәткәрҙәре транспорт йөрөгән юлдарҙы ҡарҙан таҙарта. Тағы ла 129 техника берәмеге һәм 940 урам һепереүсе йорт эргәһе территорияларын һәм юлдарҙы йыйыштыра.
5 декабрҙән 6-һына ҡарата төндә Өфөлә елдең көсәйеүе, ҡар яуыуы һәм буран күҙәтелде. Әлеге ваҡытта ошондай уҡ һауа торошо һаҡлана. Килеп тыуған һауа шарттарына бәйле, ҡаланың коммуналь хеҙмәттәре көсөргәнешле режимда эшләй: урамдар тәүлек әйләнәһенә таҙартыла, тип хәбәр иттеләр Өфө хакимиәтенең мәғлүмәт-аналитика бүлегенән.


text:
Башҡортостан Хөкүмәте һөнәрселек училищелары уҡыусыларына стипендиялар булдырҙы
Башҡортостан Республикаһы Хөкүмәтенең 17 марттағы 66-сы ҡарары менән башланғыс һөнәри белем биреү учреждениелары уҡыусыларына Башҡортостан Хөкүмәте стипендиялары булдырылды.
2011 йылдың 1 сентябренән бөтә Рәсәй, республика олимпиадалары һәм сараларында юғары һөҙөмтәләргә өлгәшкән башланғыс һөнәри белем биреү учреждениеларының 30 уҡыусыһына 750 һум күләмендә стипендия билдәләнәсәк.
Был стипендия – башланғыс һөнәри белем биреү учреждениелары уҡыусыларына ярҙам итеү, иң һәләтлеләрен асыҡлау һәм эшсе һөнәрҙәренә ҡыҙыҡһыныуҙы арттырыуҙың йәнә бер сараһы.
Әлеге ваҡытта урта һөнәри һәм юғары һөнәри белем биреү учреждениелары уҡыусыларына 750 һәм 1000 һум күләмендә Башҡортостан Президенты стипендиялары түләнә, тип хәбәр итә БР Хөкүмәтенең матбуғат хеҙмәте.
Белешмә өсөн. Әлеге мәлдә республикала Башҡортостан Республикаһы Мәғариф министрлығы ҡарамағындағы 93 башланғыс һөнәри белем биреү учреждениеһы эшләй.


text:
Фото:
Рөстәм Хәмитов Мәсәғүт ауылындағы үҙенең йәмәғәт ҡабул итеү бүлмәһендә граждандарҙы ҡабул итте
Фото:
Башҡортостан Президенты Рөстәм Хәмитов республиканың төньяҡ-көнсығыш райондары буйлап эш сәфәре сиктәрендә Дыуан районының хаҡимиәт үҙәге Мәсәғүт ауылында үҙенең йәмәғәт ҡабул итеү бүлмәһендә граждандарҙы ҡабул итте. Төбәк башлығына һигеҙ кеше килде. Уларҙың күптән борсоған һорауҙары торлаҡҡа, районда эш урындарын арттырыуға, Төньяҡ ҡасабаһында мәктәп һәм балалар баҡсаһы, район үҙәгендә бассейн төҙөүгә ҡағылды. Ауыл халҡы шулай уҡ Мәсәғүттә Сәнәғәт урамын киңәйтергә, йәки ауыл янынан урау юл төҙөргә кәрәклеге хаҡында һөйләне. Эш шунда: район үҙәгенең ҡап уртаһынан Өфө менән Екатеринбургты тоташтырыусы магистраль үтә, һәм был билдәле уңайһыҙлыҡтар, ҡасаба халҡы именлегенә хәүеф тыуҙыра. Бынан тыш, был урамда тротуар ҙа, төнгө уттар ҙа юҡ, һәм был хәлдәрҙе тағы ла киҫкенләштерә.
Президент ҡабул итеү барышында күтәрелгән ошо һәм башҡа проблемаларҙы хәл итеүҙә ярҙам итергә вәғәҙә итте.


text:
2014 йылда республикала тулайым төбәк продукты яңы сикте үтте — 1,3 триллион һум
ӨФӨ, 2015 йыл, 12 март. /«Башинформ» мәғлүмәт агентлығы, Эльвира Латипова/.
2014 йылда Башҡортостандың тулайым төбәк продукты 1 триллион 343,9 миллиард һум тәшкил иткән. Был 2013 йылғы кимәлдән 1,5 процентҡа юғарыраҡ, тип хәбәр иттеләр республиканың Иҡтисади үҫеш министрлығынан.
Башҡортостанда йән башына тулайым төбәк продуктының күләме 330,1 мең һум тәшкил иткән. Рәсәйҙең 85 субъекты араһында республика ошо күрһәткес буйынса 26-сы урынды (2010 йылда — 37-се) биләй. Рәсәйҙә йән башына эске тулайым продукт күләме уртаса — 485,8 мең һум.
2014 йылдың икенсе яртыһында АҠШ, Евросоюз Рәсәйгә ҡаршы санкциялар индереү сәбәпле нефткә хаҡтар төштө. «Республикала, Рәсәйҙәге кеүек үк, иҡтисад үҫеше кәмеүе күҙәтелә», — тип билдәләйҙәр министрлыҡта.


text:
Борис Мелкоедов киң мәғлүмәт саралары хеҙмәткәрҙәрен һөнәри байрамдары менән ҡотланы
Башҡортостандың Матбуғат һәм киң мәғлүмәт саралары агентлығы етәксеһе Борис Мелкоедов республика журналистарын, матбуғат, нәшриәт эше һәм полиграфия хеҙмәткәрҙәрен һәм ветерандарын һөнәри байрамдары – Рәсәй матбуғаты көнө менән ҡотланы.
— Был иҫ киткес байрам күп һөнәр кешеләрен – журналистарҙы, мөхәррирҙәрҙе, нәшриәт һәм полиграфия хеҙмәткәрҙәрен, баҫма продукцияларын таратыусыларҙы, — үҙенең ижади хеҙмәте менән илдең һәм республиканың берҙәм мәғлүмәт киңлеген булдырыусыларҙың барыһын да берләштерә, — тип билдәләнгән ҡотлау мөрәжәғәтендә. — Ысынында иһә, беҙҙең редакцияларҙы матбуғат ҡына тип атауы ауыр, сөнки күп гәзиттәр һәм журналдар төрлө мультимедиаларҙы ҡулланып интернет-киңлекте, социаль селтәрҙәрҙе үҙләштерә, шуның менән күберәк уҡыусыларҙы һәм хатта тамашасыларҙы йәлеп итә. Һәм беҙ, был аудиторияның ошо сегментта даими рәүештә үҫешеүен беләбеҙ. Тап һеҙҙең профессионализмдан, белгәнлектән, төбәктә, илдә, донъяла булған ваҡиғаларҙы аңлауҙан кешеләрҙең кәйефе, уларҙың донъяны һәм үҙенең киләсәген күреү тора.
Ведомство башлығы өлкә хеҙмәткәрҙәренә намыҫлы хеҙмәт, оҫталыҡ, ваҡиғаларҙы сағылдырғанда объективлыҡ һәм яуаплылыҡ өсөн рәхмәтен белдерҙе һәм уларға сәләмәтлек, бәхет, шулай уҡ «яңы уңыштар һәм ижади еңеүҙәр» теләне.


text:
Фото:
Рөстәм Хәмитов: «Күп фатирлы йорттар менән идара итеү – торлаҡ-коммуналь хужалығындағы иң ауыр тема»
Фото:
— Күп фатирлы йорттар менән идара итеү – өлкәләге иң ауыр темаларҙың береһе, — тине Конгресс-холда үткән Торлаҡ-коммуналь хужалыҡ мәсьәләләре буйынса кәңәшмәлә Башҡортостан Президенты Рөстәм Хәмитов. Ултырышта Торлаҡ-коммуналь хужалыҡ өлкәһендәге идара компаниялары эшмәкәрлегенең асыҡлығын тәьмин итеүгә йүнәлтелгән РФ Торлаҡ кодексына индерелгән төҙәтмәләр тикшерелде.
Дәүләт торлаҡ-коммуналь хужалыҡҡа ҙур средстволар һала, әммә идара компаниялары эшмәкәрлегенә тейешле контроль булмауы арҡаһында һөҙөмтәләр түбән булып ҡала.
— Халыҡ һаман да сифатлы хеҙмәттәр алмай, мутлашыу һәм урлашыу осраҡтары ла һирәк түгел, — тип һыҙыҡ өҫтөнә алды Рөстәм Хәмитов.
Үҙгәртеп ҡороуҙар халыҡтың торлаҡ-коммуналь хужалыҡ мәсьәләләрендә грамотаһыҙлығы фонында үтә.
Милекселәр ширҡәте көс еткеһеҙ һалымдарҙан йонсой. Ширҡәт етәкселәренең күбеһе – күсемһеҙ милек менән идара итеү мәсьәләләрендә йомшаҡ белгес. Мутлашыусылар ошоноң менән файҙалана ла инде.
Башҡортостан Президенты, идара компаниялары йыш ҡына ресурстар менән тәьмин итеүсе ойошмалар менән иҫәпләшмәй, ләкин шул уҡ ваҡытта күп фатирлы йорттарҙа йәшәүселәрҙән коммуналь түләүҙәр йыя, тип билдәләне.
Рөстәм Зәки улы уҙған аҙнала көсөнә ингән федераль ҡануниәттәге ҡәтғи үҙгәрештәрҙе әйтеп үтте. Ошо үҙгәрештәр арҡаһында бөтә милекселәр ширҡәттәре һәм идара компаниялары закондарға ярашлылыҡҡа тикшереләсәк. Сөнки ширҡәттәр бик йыш граждандар ҡатнашлығынан тыш төҙөлә, шулай уҡ идара компаниялары халыҡҡа күрһәткән хеҙмәттәр тарифы буйынса урындағы власть органдарына мәғлүмәт бирәсәк. Яңылыҡтарға ярашлы, торлаҡ хужалары мәнфәғәтен яҡлау буйынса муниципалитеттарҙың һөҙөмтәле сараһы булдырыла. Уларға хатта идара компаниялары менән килешеүҙәрҙе тарҡатыу хоҡуғы ла бирелә.
Бөгөн республикала 1700 милекселәр ширҡәте, 194 идара компанияһы эшләй. улар 17 300 күп фатирлы йортҡа идара итә.
— Был Башҡортостан халҡының яртыһы тиерлек, — тип билдәләне республика башлығы. — Улар барыһы ла ошо мөнәсәбәттәр сфераһына йәлеп ителгән.
Рөстәм Хәмитов билдәләүенсә, был яңы ҡануниәтте халыҡ алдында асыҡтан-асыҡ тикшереү буйынса Рәсәйҙәге беренсе тәжрибә. Һөҙөмтәләр буйынса йылдам эш итеү өсөн күрһәтмәләр ҡабул ителәсәк.


text:
Фото:
Рөстәм Хәмитов: «2015 йылға тиклем уҡытыусыларҙың проблемаларын хәл итергә тейешбеҙ»
Фото:
Башҡортостандың иң яҡшы педагогтары үҙ һөнәри байрамында Өфөлә йыйылды. Шишәмбе, 5 октябрҙә, Конгресс-холл бинаһы бер нисә сәғәткә ҙур мәктәпкә әүерелде. Бында уҡытыусылар — "Мәғариф" милли проекты сиктәрендә федераль гранттарға эйә булыусылар, башҡорт һәм рус теле һәм әҙәбиәте уҡытыусыларының республика конкурсында еңеүселәр йыйылды.
Республиканың иң яҡшы уҡытыусыларын байрам менән ҡотларға Башҡортостан Президенты Рөстәм Хәмитов, БР Хөкүмәте вице-премьеры Зөһрә Рәхмәтуллина, БР мәғариф министры Зиннәт Аллаяров һәм башҡа рәсми кешеләр килде.
Әйтергә кәрәк, быйылғы йыл Рәсәй Федерацияһында Уҡытыусы йылы тип иғлан ителеү сәбәпле лә сара айырыуса тантаналы рәүештә үтте.
Педагогтарҙы тәбрикләп, уҡытыусы эше тәжрибәһенә эйә булған Президент уларға үҙ коллегаларына кеүек мөрәжәғәт итте.
— Беҙҙең бөтә уҡытыусылар берләшмәһе – ысынлап та алтын фонд, — тип һыҙыҡ өҫтөнә алды Рөстәм Зәки улы. — Һәм мин һеҙҙең барығыҙҙы ла һөнәри байрамығыҙ менән ҡотлайым. Бөгөн лайыҡлы награда алыусыларҙы айырым ҡотларға теләйем. Был наградалар – һеҙҙең хеҙмәтегеҙҙе таныу ул. Был иң мөһиме. Көндәлек көсөргәнешле күп йыллыҡ хеҙмәтегеҙ өсөн наградалар улар. Һәм һеҙ, һис шикһеҙ, уларға лайыҡһығыҙ. Бер генә булһа ла дәрес биргән, бер булһа ла лекция уҡыған һәр кем был эштең ни тиклем ҡатмарлы булыуын белә. Ләкин йәш быуынға белем биреү – почетлы миссия ла. Хөрмәтле сәйәси эшмәкәр Черчилль: «Мәктәп уҡытыусылары премьер-министрҙар хыяллана ғына алған власҡа эйә», тигән. Бәлки, кемгәлер был арттырыу кеүек тойолор, ләкин был ысынлап та шулай. Һеҙ кешегә әхлаҡи нигеҙ һалаһығыҙ, ижади фекерләү уятаһығыҙ. Уҡытыусы кешене тәрбиәләй, тимәк педагогтың яуаплылығы сикһеҙ ҙур.
Төбәк башлығы, быйылғы йыл уҡытыусылар өсөн айырыуса әһәмиәтле, тип билдәләне. Ыңғай үҙгәрештәр, ватан мәғарифын етди модернизациялау һәм уҡытыусы һөнәре статусын күтәреү буйынса саралар күреү йылы. Шул уҡ ваҡытта проблемалар ҙа юҡ түгел.
— Мин аңлайым, эш хаҡы бик түбән, ете меңгә яҡын уҡытыусы бөгөн торлаҡҡа мохтаж, хеҙмәт шарттары ла яҡшыртыуҙы талап итә, ләкин беҙ һеҙҙең хәлде яҡшыртыу өсөн барыһын да эшләргә вәғәҙә итәбеҙ. 2015 йылға тиклем беҙ уҡытыусыларҙың проблемаларын хәл итергә тейешбеҙ. Педагогтарҙы санаторий-курорт дауалауы менән тәьмин итеү буйынса маҡсатҡа йүнәлешле эш алып барыласаҡ. Планда – Мәғарифты үҫтереү институты базаһында уҡытыусылар өсөн профилакторий асыу.
Педагогтарға мөрәжәғәт итеп, Рөстәм Хәмитов уларҙы мәктәпкә йәш уҡытыусыларҙы йәлеп итергә саҡырҙы.
Зөһрә Рәхмәтуллина ла яҡын араларҙа уҡытыусы һөнәренең абруйы арттырыласағына ышаныс белдерҙе.
Бөгөнгө тантана барышында республиканың 37 педагогы "Мәғариф" милли проекты сиктәрендә федераль грантҡа эйә булыусы дипломы алды, 50 – БР Хөкүмәте гранттары. Зиннәт Аллаяров әйтеүенсә, республикала иң яҡшы тел уҡытыусыларын дүртенсе тапҡыр хөрмәтләйҙәр. Матди дәртләндереү күләме – 50 мең һум. Был ваҡыт эсендә премиялар 250 башҡорт һәм рус теле һәм әҙәбиәте уҡытыусыһына тапшырылды.
Сара республика сәнғәт оҫталарының сағыу концерты менән тамамланды.


text:
«Ҙур сумаҙан» тапшырыуының яңы миҙгеленең премьераһы тәүҙә Башҡортостан юлдаш телеканалында күрһәтелә Фото: Башҡортостан юлдаш телеканалының матбуғат хеҙмәте
«Ҙур сумаҙан» тапшырыуының яңы миҙгеленең премьераһы тәүҙә Башҡортостан юлдаш телеканалында күрһәтелә
«Ҙур сумаҙан» тапшырыуының яңы миҙгеленең премьераһы тәүҙә Башҡортостан юлдаш телеканалында күрһәтелә Фото: Башҡортостан юлдаш телеканалының матбуғат хеҙмәте
ӨФӨ, 2016 йыл, 18 март. /«Башинформ» мәғлүмәт агентлығы, Ләйлә Аралбаева/.
Бөгөн, 18 мартта, Башҡортостан юлдаш телеканалында хоккей уйынынан һуң «Ҙур сумаҙан» телепроектының яңы миҙгеленең премьераһы була. Ижади төркөм тамашасыларҙы Финляндия, Испанияның Коста-Бланка, Монако, АҠШ, Куба һәм Каталония тауыштары менән таныштыра.
«Проектта бер яңылыҡ бар: хәҙер финалда һәр саҡ акустик сәйәхәтселәр туплаған тауыштарҙан көй яңғыраясаҡ. Бары тик урамдағы шау-шыу, ҡоштар һайрауы, машиналар, йәнлектәр тауышы, — бер һүҙ менән әйткәндә, «Ҙур сумаҙан»дың акустик картаһында осраған тауыштар. Авторы — музыкант Митя Бурмистров», — тип һөйләне Башҡортостан юлдаш телевидениеһының матбуғат секретары Люция Дәүлиева.
Тауыштарҙан тыш, проектты алып барыусы Руслан Фаршатов урында билдәле бер йырҙы өйрәнеп, уның ярҙамында киске ашҡа аҡса эшләргә тейеш. Был юлы төрлө илдәрҙең урамдарында башҡарылған байтаҡ хиттар рәсәйҙәргә таныш. Мәҫәлән, Гуантанамо (Куба) ҡыҙы тураһында хитты СССР-ҙа тыуған кешеләрҙең барыһы ла белә, финдарҙың «Летка-енка» йыры күптәргә таныш. Монако кенәзлегенә ингәндә Руслан принцесса Стеффаниҙың йырын башҡарҙы. Нью-Йоркта ул — метро вагондарында, Лос-Анджелеста «Дан аллеяһы»нда ятып йырланы. Каталонияла Чемпиондар лигаһы финалында «Барселона» футбол клубы гимнын башҡарыу еңел бирелмәне.
Яңыртылған «Ҙур сумаҙан» һәр йома киске сәғәт 9-сы 15 минутта һәм шәмбе иртәнге 11 тула 15 минутта эфирға сыға. Былтыр «Пятница» телеканалы ошо программаны күрһәтергә хоҡуҡ алды. Уҙған йылдың майында «Трубадурҙың акустик сәйәхәте»нең 20 серияһы Рәсәй тамашасыларына тәҡдим ителде.


text:
Координаталар системаһы
Координаталар системаһы — ул координаталар ысулын, йәки нөктәнең йәки есемдең һандар йә башҡа символдар ярҙамында урынын билдәләү ысулын тормошҡа ашырыусы билдәләмәләр комплексы. Нөктәнең урынын билдәләүсе һандар йыйылмаһы был нөктәнең координаталары тип атала.
Геометрияла координаталар системаһы — ул Евклид арауығы һымаҡ төрлөлөктәге нөктәнең йәки башҡа геометрик элементтың урынын аныҡ билдәләү өсөн ҡулланылған бер йәки күберәк һандар йәки координаталар ҡулланған система.
Географияла координаталар — ул билдәле бер дөйөм кимәлдән алып үлсәнгән киңлек, оҙонлоҡ һәм бейеклек.
Астрономияла координаталар — ул йондоҙҙоң урынын билдәләгәндә ҡулланылған дәүмәлдәр, мәҫәлән, тура күтәрелеш һәм ауышлыҡ.
Яҫылыҡта һәм арауыҡта бик күп төрлө ысулдар менән координаталар кертергә була. Геометрияла иң йыш ҡулланылған координаталар системаһы — тура мөйөшлө координаталар системаһы (шулай уҡ декарт координаталар системаһы исеме аҫтында билдәле).


text:
Башҡортостандың һәм Ҡытайҙың Сычуань провинцияһының сауҙа-сәнәғәт палаталары хеҙмәттәшлек тураһында килешеү төҙөнө Фото: ШОС БРИКС офис-төркөмөнөң матбуғат хеҙмәте
Башҡортостандың һәм Ҡытайҙың Сычуань провинцияһының сауҙа-сәнәғәт палаталары хеҙмәттәшлек тураһында килешеү төҙөнө
Башҡортостандың һәм Ҡытайҙың Сычуань провинцияһының сауҙа-сәнәғәт палаталары хеҙмәттәшлек тураһында килешеү төҙөнө Фото: ШОС БРИКС офис-төркөмөнөң матбуғат хеҙмәте
ӨФӨ, 2015 йыл, 18 сентябрь. /«Башинформ» мәғлүмәт агентлығы, Розалиә Вәлиева/.
Башҡортостандың һәм Ҡытайҙың Сычуань провинцияһының сауҙа-сәнәғәт палаталары хеҙмәттәшлек тураһында килешеү төҙөнө. Республика Хөкүмәте сайтында хәбәр ителеүенсә, Башҡортостандың презентацияһы сиктәрендә Сычуань провинцияһының баш ҡалаһы Чэндуҙа хеҙмәттәшлек һәм сауҙа-иҡтисади алмашыуға ярҙам тураһында килешеүгә ҡул ҡуйылды.
Документҡа Сычуань экспорт-импорт сауҙа палатаһының генераль секретары Ван Инь һәм Башҡортостандың Сауҙа-сәнәғәт палатаһы вице-президенты Азат Фазлыев ҡул ҡуйҙы. Килешеү алмашыу өлкәһендә даими үҙ-ара килешеп эш итеүҙе ойоштороуҙы күҙ уңында тота. Быйыл ноябрҙә Сычуань провинцияһы эшҡыуарҙары делегацияһы Башҡортостанға килергә йыйына.
Республиканың презентацияһында Сычуань провинцияһы Халыҡ хөкүмәтенең рәсми кешеләре һәм Ҡытайҙың Рәсәй компаниялары менән берлектә эшләү мөмкинлектәре менән ҡыҙыҡһынған предприятие етәкселәре ҡатнашты. Сарала ҡатнашыусылар фекеренсә, үҙ-ара килешеп эш итеүҙе яйға һалыуҙа тәүге ҡаршылыҡты — төбәктәр һәм хеҙмәттәшлектең перспективалы йүнәлештәре хаҡында мәғлүмәттең етерлек булмауы — еңеп сыҡтыҡ. Башҡортостан һәм Ҡытай эшҡыуарҙарының яңы мөмкинлектәр менән ни тиклем һөҙөмтәле файҙаланыуы бик мөһим.


text:
Өфөлә «Беҙҙең йорт экологияһы» проекты старт ала
Өфөнөң Дим районында 15 февралдә Тирә-яҡ мөхитте һаҡлау йылы сиктәрендә «Беҙҙең йорт экологияһы» проекты старт ала. Ойоштороусылар булып төбәктең Тәбиғәттән файҙаланыу һәм экология министрлығы ярҙамында «Берҙәм Рәсәй» партияһының Башҡортостан төбәк бүлексәһе, Дим районы хакимиәте, БР «Тәбиғәт» дәүләт унитар предприятиеһы сығыш яһай.
Проект «Берҙәм Рәсәй» партияһының «Рәсәй экологияһы» федераль проекты сиктәрендә тормошҡа ашырыла.
БР Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, «Дим» торлаҡ хужалары берләшмәһе һәм Дим районының Торлаҡ-коммуналь хужалыҡ идаралығы менән хеҙмәтләндерелгән микрорайонда ике майҙансыҡ булдырыласаҡ, уларҙа полиэтилен ҡалдыҡтар, макулатура, батарейкалар һәм терегөмөшлө лампалар өсөн махсус контейнерҙар урынлаштырыласаҡ.
«Беҙҙең йорт экологияһы» проекты йомғаҡтары буйынса «Иң яҡшы урам һепереүсе» һәм «Иң яҡшы күп фатирлы йорт советы рәйесе» номинацияларында еңеүселәр билдәләнәсәк.
Алынған средстволар күп фатирлы йорттарҙың ихтыяждарына йүнәлтеләсәк. Аҡса бүлеү өсөн «Дим» торлаҡ хужалары берләшмәһе һәм Дим районының Торлаҡ-коммуналь хужалыҡ идаралығы яуаплы.
Проектты асыу тантанаһы 15 февралдә Өфө ҡлаһы, Грозный урамы, 69/2 адресы буйынса 15 сәғәттә башлана.